क्या केंद्रीय मंत्री नितिन गडकरी पीएम पद की रेस में शामिल हैं, पढ़ें- उनका जवाब  
नीतीन गडकरी ने कहा- मैं पीएम पद की दौड़ में नहीं 
बोले- मेरा प्रधानमंत्री पद का कोई एजेंडा नहीं
नरेन्द्र मोदी ही दोबारा देश के प्रधानमंत्री बनेंगे
लोकसभा चुनाव (General Election 2019) का रण जारी है. एक तरफ सत्तारूढ़ बीजेपी अपनी वापसी के लिए हरसंभव प्रयास कर रही है. तो दूसरी तरफ, कांग्रेस समेत अन्य विपक्षी दल मोदी सरकार को हटाने के लिए पूरी कोशिश कर रहे हैं. तमाम सियासी समीकरणों के बीच कई ऐसे नाम भी सामने आए हैं जो संभावित तौर पर प्रधानमंत्री पद की दौड़ में शामिल हो सकते हैं. इसमें बीजेपी के वरिष्ठ नेता और केंद्रीय मंत्री नितिन गडकरी (Nitin Gadkari) का नाम भी शामिल है. हालांकि नितिन गडकरी ने रविवार को साफ कहा कि वे प्रधानमंत्री पद के उम्मीदवार नहीं हैं. गडकरी से जब भोपाल में सवाल किया गया कि क्या वे प्रधानमंत्री पद के उम्मीदवार की दौड़ में हैं, तो उन्होंने कहा, ‘मैं पहले भी कह चुका हूं कि मैं प्रधानमंत्री पद का उम्मीदवार नहीं हूं'. उन्होंने कहा कि मेरा प्रधानमंत्री पद का कोई एजेंडा नहीं है. 
नितिन गडकरी (Nitin Gadkari) ने दावा कि भाजपा इस बार पिछले लोकसभा चुनाव से ज्यादा सीटें जीतेगी और नरेन्द्र मोदी दोबारा देश के प्रधानमंत्री बनेंगे. सड़क निर्माण, जलमार्ग, कृषि सहित मोदी सरकार द्वारा किये गये विभिन्न कार्यों का जिक्र करते हुए उन्होंने कहा, ‘इस चुनाव में विकास का एजेंडा ही हमारा एजेंडा होगा. उसी के नाम पर हम चुनाव लड़ रहे हैं, ताकि देश ‘सुपर इकोनॉमिक पावर' बने'. गडकरी (Nitin Gadkari) ने दावा करते हुए कहा कि जितना काम कांग्रेस ने अपने 50 साल के शासनकाल के दौरान नहीं किया हमने पिछले पांच साल में कर दिया है. केंद्रीय मंत्री ने आतंकवाद पर भाजपा द्वारा उठाये गये कदमों की ओर इशारा करते हुए कहा कि मोदी के नेतृत्व में हमने देश को अच्छी दिशा दी है. भाजपा द्वारा हिन्दुत्व को कथित रूप से मुद्दा बनाये जाने को लेकर पूछे गये एक सवाल पर उन्होंने कहा कि हिन्दुत्व जीवन जीने का एक तरीका है.